Okunyin Kwabena Duffuor, panyin a nkaa no nna ɔda Ghana Sikakorabea ano no esi egyina dɛ sɛ ber so ma wobuei kwan to hɔ ma nkorɔfo a wɔpɛ dɛ wodzi NDC amanyɔkuw no enyim dɛ frankaatunyi a, no so bɔkɔ akɛper bi. Kwabena Duffour yɛ nyimpa ɔsomee wɔ ɔmanpanyin a oeenya ne beebi kɔr, John Evans Fiifi Atta Mills dɛ soafo a ɔhwɛ sikasɛm do wɔ ɔman Ghana mu wɔ afe 2009-2012. Okunyin Kwabena Duffour dze ne snɛm yi too gua ber a ɔfrɛɛ nsɛnkyerewfo nhyiamu, Yawda,Ɔbrɛfɛw 2022, wɔ NKran Mantɔw no mu
Ɔkyerɛ dɛ, ɔman no mu asetsena ho nsɛm ayɛ dzen na pɛ a ɔpɛ dɛ odzi ɔmanpanyin no ne nyinara gyina dɛ ɔbɔboa ma ɔnam Ghana mu asetsena mu nsɛm akɔ yie ama tsemanfo. Ne nsɛm a ɔdze too gya no nye;
“Ɔman no mu ayɛ basaa, mbabun nnya edwuma nnyɛ, hɔn enyi ayɛ krakra, Ghanafo nyinara rokɔ ahohiahia mu. Yennya ndzɛmba etsitsir a nnkyɛ ɔwɔ dɛ yenya no wɔ asetsena mu na iyi nnyɛ dza hɛn mpanyimfo peree pɛɛ dze gyaaw hɛn no. Yɛwɔ mber a ɔyɛ dzen mu na mepɛ dɛ mekakyerɛ hom dɛ, ber a yehia nsesa no aba na ɔno nye siesieara”.
“Iyi ntsi na meesi egyinae dɛ, ber biara a mpanyimfo bobue kwan ama nkorɔfo a wɔpɛ dɛ wotu frakaa ma NDC amanyɔkuw no a, mobɔkɔ bi na sɛ menya akwangya no dɛ manpanyin a, mobotu moho esi hɔ dze asom me man wɔ ahobradze na etuhoakyɛ mu.”
Kwabena Duffour ɔyɛ kɔfabae wɔ HODA edwumakuw no mu. Edwumakuw no yɛ dza ɔfa insurance ho,sikakorabea ho nsɛm, adansi ho nsɛm, famu egudzi no tu na nsɛnkyerɛw edwuma. Ɔnoara so na kɔfabae na kandzinyi a ɔda skuul a wɔfrɛ no Fiscal studies wɔ ɔman Ghana mu a wɔtsew no wɔ bosoom Ebɔw 2013. Ɔnoara so na ɔtsew sikakorabea a wɔfrɛ no uniBank a ɔnam Ghana sikakorabea mu nsiesie ntsi, woguu no wɔ afe 2018 mu.
Kwabena Duffour kɔr ne mpamyinfo nsɔwdo skuul wɔ Prempeh college wɔ Esuantse Mantɔw mu. Ɔsanee kɔsɔɔw no nwomasua do wɔ ɔman Ghana esuapɔn mu wɔ Nkran Mantɔw no mu na owiei afe 1960 mu nyaa abɔdzen krataa wɔ Economics mu. Annso hɔ ara, ɔkɔtoa no nwomasua do wɔ U.S.A esuapɔn a ne dzin dze “Syracuse, New York na hɔ no, ɔkɛgye ntsetsee faa sikasɛm ntotoe na sikakorabea nsɛm ho wɔ afe 1979.
Iyi na ɔboaa no maa otumii soom dɛ ɔsoafo a ɔhwɛ Ghana hɛn sikasɛm do na panyin ɔhwɛ Ghana ɔman mu no ne nyinara hɛn sikakorabea do wɔ ɔmanpanyin J.E.A Mills a oeenya ne beebi kɔr no n’aber do.
